《某夏夜酣寝飘然身若凌云其觉也作梦游仙以原》
宋代·李新

飘飘夜半身凌云，梦与群仙游玉京。
龙虎腾骧争引导，侍童罗络甘蓬迎。
绛幡羽扇前驱列，宝盖华旗助旌节。
钧天九奏毕笙竽，飚驭数行响环玦。
初朝太一何所为，次历紫微心自知。
青虬吐烟满琼殿，白鹤起舞临丹墀。
更过十洲寻旧友，旋返瑶池燕王母。
文章已作人间游，功业却从天上走。
朝霞乍吸心耳清，沆瀣忽餐肌骨莹。
九门不掩阊阖静，玉女下诏驰名姓。
始惊造作玉楼记，白马诗囊空委地。
又疑本是谪仙人，锦绶纱巾初溷尘。
凤箫一声轻哽咽，雾卷云收天水彻。
葛洪伯乔两无知，送下九霄不言别。
时人学仙不得仙，未能白日升青天。
无心却向梦中见，千万人中何处传。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。